Video: Apple se “nuwe iPad”Apple het pas hul nuwe iPad met ŉ hoëdefinisie-skerm bekend gestel. Die tablet word ook deur ŉ nuwe A5X-skyfie met gevorderde grafiese prestasievermoë aangedryf. Hoof uitvoerende beampte Tim Cook voer aan dat Apple weereens die mark herdefinieer met dié nuwe produk. Apple oorheers tans die mark maar sal moontlik later die jaar ŉ nuwe uitdaging in die gesig staar wanneer tablette wat deur die volledige Windows 8-stelsel aangedryf word, te koop aangebied sal word. Die nuwe iPad – wat eenvoudig só genoem sal word – bied ook ŉ 5 megapixel kamerasensor. Dit sal ook met 4G LTE netwerke kan integreer waar dié diens beskikbaar is en kan ook as ŉ wi-fi hotspot vir ander toestelle gebruik word indien jou bediener dit toelaat. Die nuwe iPad is sowat 9.4 mm dik, ietwat dikker as die 8.8 mm van die iPad 2. Die basiese 16GB-model behoort jou £399 uit die sak te jaag en die 64GB-model met wi-fi en 4G sal om en by £659 kos. Volgens Phil Schiller, Apple se hoof van bemarking, sal die tablet dieselfde 10-uur batterylewe as die vorige model hê wanneer jy slegs wi-fi gebruik. Die batterylewe sal egter met ŉ uur verminder word wanneer jy van 4G gebruik maak. Die tablette sal na verwagting op 16 Maart in die Verenigde Koninkryk, Amerika, Kanada, Duitsland, Frankryk, Switserland, Hong Kong, Singapoer, Australië en Japan beskikbaar wees. Die vorige model sal teen ŉ verminderde bedrag beskikbaar wees. Volgens Schiller sal dit nou vir skole meer bekostigbaar wees om dié toestelle aan te skaf. Kyk hier na ŉ video van die nuwe iPad.